En ukendt mand har tilsyneladende jagtet en lille pige fra 4. klasse i gennem en skov i Nordjylland

En lille pige fra fjerde klasse på Vester Hassing Skole har fortalt Nordjyllands Politi, at hun i går onsdag blev jagtet igennem skoven af en ukendt mand.

Det skriver Nordjyske.dk.

Pigen var i gang med at lege i frikvarteret om formiddagen, da hun fik øje på manden, der uden nogen grund satte i løb efter pigen.

Hun flygtede igennem den lille skov, der ligger i nærheden af skolen, og da hun kom ud på den anden side og ind mod byen, standsede manden endelig sin jagt.

Pigen løb derefter i sikkerhed hos en pensioneret lærer.

Ekstra Bladet har i været i kontakt med Nordjyllands Politi, som bekræfter anmeldelsen. Her oplyser man, at man leder efter en mand, der er 'mørk i huden'.

Efter episoden har ledelsen på Vester Hassing Skole informeret samtlige forældre. Det har tilsyneladende fået flere børn til at fortælle, at de har oplevet noget lignende den seneste tid.

Mens skoleleder Søren Madsen er sikker på, at pigen taler sandt, så er han mere påpasselig med at tage de øvrige elevers ord for gode varer.

- Børn kan hurtigt blive inspireret af de andres historier, men vi har selvfølgelig fortalt politiet, hvad børnene har fortalt os, siger han til Nordjyske.

Udover at manden var mørk i huden, så var han også iført en mørk jakke og mørke sko. Nordjyllands Politi kan kontaktes på 1-1-4.